《湖上望匡庐》
明代·梁民相

方舟凌广湖，挂席南风驶。湖水荡悠哉，东西旷涯涘。

匡庐之山何崔嵬，居然形势向湖开。青天缥缈烟霞窟，白日照耀金银台。

延袤周遭五百里，诸峰矗矗干霄起。牙错封提两郡雄，阴晴坐变千崖里。

瀑布常飞双白虹，东林早晚坐闻钟。白莲池上今谁主，三笑溪边尚有踪。

其中幽胜难缕指，洞天福地应无比。杖履真堪托此山，红尘趍走徒为尔。

平生几度此经过，梦想神游日已多。未能长往空回首，杀杀山灵奈尔何。

作者简介：梁民相，原名文，字井卿。南海人。明神宗万历二十年（一五九二）进士。官零陵知县。改广平郡博。卒于官。清温汝能《粤东诗海》卷四一有传。